Diari Oficial de la Generalitat Valenciana


Sumari del DOGV 5666, del 24-12-2007 (2007/15850)

ORDE de 18 de desembre de 2007, de la Conselleria de Sanitat, per la qual es convoquen ajudes de la Direcció General d'Ordenació, Avaluació i Investigació Sanitària per al foment de la investigació sanitària a la Comunitat Valenciana per a fer durant l'any 2008 i se n'establixen les bases reguladores.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5666

Data del DOGV
:   24-12-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/15993


Data del document
:   18-12-2007

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * personal sanitari
    * ajuda pública
    * suport econòmic
    * metge
    * assignació per estudis

ORDE de 18 de desembre de 2007, de la Conselleria de Sanitat, per la qual es convoquen ajudes de la Direcció General d'Ordenació, Avaluació i Investigació Sanitària per al foment de la investigació sanitària a la Comunitat Valenciana per a fer durant l'any 2008 i se n'establixen les bases reguladores.  
 [2007/15613]  
La investigació en ciències de la salut constituïx el motor fonamental per a impulsar la capacitat de resposta del sistema sanitari davant dels múltiples i continus reptes sorgits a partir de les necessitats dels individus i del conjunt de la societat en matèria d'atenció sanitària.  
La conselleria de Sanitat està interessada a impulsar la investigació en matèria sanitària, atés que la investigació és un factor estratègic en el desenrotllament i millora de l'atenció sanitària als ciutadans i en les intervencions comunitàries des de l'àmbit de la salut pública, cosa que contribuïx a augmentar la qualitat de les prestacions tant individuals com comunitàries i, amb això, el benefici social per a la població.  
L'objectiu general d'esta convocatòria és dinamitzar i potenciar l'activitat investigadora a través de la concessió de diverses ajudes per al desplegament de projectes d'investigació sanitària que contribuïsquen a millorar el coneixement científic en àrees d'interés prioritari per a la conselleria de Sanitat, que ajude a fonamentar científicament els programes i polítiques de salut de la Comunitat Valenciana i les activitats professionals des de la perspectiva de l'Avaluació de Tecnologies Sanitàries i sobre pràctiques sanitàries basades en l'evidència científica, amb l'objectiu últim de millorar la salut dels ciutadans.  
Atés que els beneficiaris potencials de les convocatòries que regula esta orde poden enquadrar-se, segons la recomanació de la Comissió de les Comunitats Europees de 6 de maig de 2003 (DO L 124/36 de 20.05.2003), dins de la definició de xicotetes o mitjanes empreses, i d'acord amb el Reglament (CE) núm. 70/2001 de la Comissió, de 12 de gener de 2001 (DO L 10/33 de 13.01.2001) relatiu a l'aplicació dels articles 87 i 88 del Tractat CE a les ajudes estatals a les xicotetes i mitjanes empreses, les ajudes convocades en la present Orde són compatibles amb el mercat comú d'acord amb el que disposa l'apartat 3 de l'article 87 del Tractat i queden exemptes de l'obligació de notificació prèvia a la Comissió Europea per a la seua autorització.  
Atés que estes ajudes es tramiten pel procediment anticipat, la concessió estarà condicionada a l'existència, en el pressupost de l'exercici 2008, de crèdit adequat i suficient d'acord amb l'Orde de 26 de setembre de 1994, de la conselleria d'Economia i Hisenda.  
D'acord amb el que establix la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions, i en virtut de les facultats que em conferix l'article 28 de la Llei 5/1983, de 30 de desembre, del Govern Valencià, l'article 47.11 del Text Refós de la Llei d'Hisenda Pública de la Generalitat Valenciana, i el Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat.  
ORDENE  
Article 1. Objecte  
Constituïx l'objecte d'esta orde convocar, en règim de publicitat, objectivitat i concurrència competitiva, les ajudes per a l'exercici 2008 que a continuació es relacionen i aprovar les bases reguladores per les quals es regix esta convocatòria.  
Esta orde s'aplicarà a les següents ajudes, que s'inclouen com a annexos:   
1) Ajudes per a estudis d'investigació en avaluació de tecnologies sanitàries i sobre pràctiques sanitàries basades en l'evidència científica (annex I).  
2) Ajudes per al desplegament de projectes d'investigació en matèria sanitària (annex II).  
Article 2. Finançament  
Les ajudes que regula esta orde són per a projectes que tinguen lloc durant l'any 2008, i la concessió està condicionada a l'existència de crèdit adequat i suficient per a això en els pressupostos de la Generalitat Valenciana per a l'any 2008. La convocatòria es finança a càrrec de les línies següents:  
1. Ajudes per a estudis d'investigació en avaluació de tecnologies sanitàries i sobre pràctiques sanitàries basades en l'evidència científica (annex I): línia T5825000 del programa pressupostari 68.72.16.8192.951.86.1 de la Direcció General d'Ordenació, Avaluació i Investigació Sanitària, amb una quantia màxima estimada de 30.050 euros.  
2. Ajudes per al desenrotllament de projectes d'investigació en matèria sanitària (annex II): línies T5846000 T6667000 del programa pressupostari 19.42.68.1087.620.92.3 de la Direcció General d'Ordenació, Avaluació i Investigació Sanitària, amb una quantia màxima estimada de 200.000 i 100.000 euros, respectivament.  
Article 3. Sol·licitants i beneficiaris  
Poden sol·licitar les ajudes que es regulen en esta orde, com a investigadors responsables de la seua execució cientificotècnica, les persones físiques que presten servicis en les institucions sanitàries, centres i servicis dependents de la conselleria de Sanitat o de l'Agència Valenciana de Salut.   
També poden sol·licitar les ajudes corresponents a l'annex II, el personal de plantilla de les universitats, organismes públics d'investigació i/o altres entitats públiques o privades que tinguen labor investigadora i que no tinguen finalitat de lucre, radicades en tots els casos a la Comunitat Valenciana.  
S'entendrà per beneficiaris de les ajudes, les institucions on preste servicis l'investigador principal.  
La persona investigadora principal i col·laboradores dependents de la conselleria de Sanitat o de l'Agència Valenciana de Salut i amb projecte beneficiat per estes ajudes, seguiran en la mateixa situació administrativa que tenien amb anterioritat a la concessió de l'ajuda.  
No poden obtindre la condició de beneficiari de les ajudes regulades en esta orde les persones o entitats en qué es done alguna de les circumstàncies establides en l'article 13.2 de la Llei 38/2003, de 17 de novembre, General de Subvencions i en els articles 18 i concordants del Reial Decret 887/2006, de 21 de juliol, per la qual s'aprova el Reglament de la Llei General de Subvencions.  
Article 4. Incompatibilitats  
Cada investigador només podrà presentar, com a investigador principal, una sol·licitud, optant únicament a una de les dos modalitats d'ajudes convocades per la present Orde. L'incompliment d'este requisit determinarà l'exclusió no esmenable de totes aquelles sol·licituds en què un mateix investigador aparega com a Investigador Principal, i la no valoració dels projectes.  
Article 5. Obligacions dels beneficiaris  
Les obligacions dels beneficiaris de les ajudes són les següents:  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de l'ajuda.  
b) Justificar el compliment dels requisits i condicions, així com la realització del projecte o activitat i el compliment de la finalitat que determinen la concessió o aprofitament de l'ajuda.  
c) Sotmetre's a les actuacions de comprovació, que ha d'efectuar l'òrgan concedent, així com qualssevol altres de comprovació i control financer que corresponen a la Intervenció General en relació amb les ajudes concedides, i aportar tota la informació que li siga requerida en l'exercici de les dites actuacions.  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen totalment o parcialment l'activitat o projecte subvencionat. Esta comunicació ha d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Les altres previstes en l'article 14 de la Llei 38/2003, de 17 de novembre, General de Subvencions.  
L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.  
Article 6. Despeses subvencionables  
Les ajudes previstes en esta convocatòria es destinaran a cobrir les despeses següents, sempre que estiguen directament relacionades amb la realització del projecte i estiguen degudament especificades en la sol·licitud:  
a) Despeses de personal: costos ocasionats per la participació en el projecte de personal en règim de formació. No podran tindre vinculació de caràcter funcionarial, estatutari o contractual amb l'organisme sol·licitant.  
b) Despeses d'adquisició de béns i contractació de servicis, que inclouran les compres de material fungible i la resta de despeses complementàries, degudament justificades, necessàries per al bon fi del projecte, com ara material bibliogràfic i contractació de servicis externs. En cap cas s'inclouran compres de material inventariable ni despeses per assistència a congressos.  
c) Despeses de funcionament de les entitats beneficiàries necessàries per al desenvolupament del projecte. Esta quantitat no superarà el 15% del finançament total concedit al projecte.  
Una vegada finalitzat el projecte, el material bibliogràfic (llibres, revistes i material gràfic), adquirit a càrrec de les ajudes concedides, ha de quedar a disposició dels fons de la biblioteca del centre.  
L'estructura de les partides pressupostàries assenyalades en esta base és vinculant. Si en el transcurs del projecte es considera necessari introduir canvis entre partides, estos han de sol·licitar-se amb caràcter previ i de forma motivada per l'investigador responsable del projecte, amb el vistiplau del representant legal del centre, davant de l'òrgan instructor del procediment, que resoldrà el que procedisca amb l'assessorament que, si és el cas, considere necessari.  
Article 7. Sol·licituds i documentació.  
Les sol·licituds s'han de presentar en els models normalitzats i subscrites per l'investigador principal, que es responsabilitza de la realització del projecte.   
Les sol·licituds han de comptar amb la conformitat del representant legal de l'organisme on preste els seus servicis l'investigador principal. Esta conformitat implica que s'ha comprovat que la documentació presentada és correcta, que es complixen els requisits que establix la convocatòria, i que s'ajusta a la normativa del centre. Suposa, així mateix, el compromís de donar suport a la correcta realització del projecte en el cas que este resulte finançat.  
Els models normalitzats estaran disponibles en l'adreça d'internet http://www.sant.gva.es.  
A la sol·licitud d'ajuda (model 1) s'ha d'adjuntar la documentació següent:  
1) Fotocòpia del document nacional d'identitat de l'investigador principal.  
2) Declaració responsable d'altres subvencions a la investigació sol·licitades o concedides per al mateix projecte que es presenta o altres projectes actius en el moment de la presentació de la sol·licitud.  
3) Declaració responsable acreditativa que l'entitat no es troba en cap de les prohibicions per a obtindre la condició de beneficiari establida en l'articule 13, apartat 2 de la Llei 38/2003, de 17 de novembre, General de Subvencions.  
4) Curriculum vitae de la persona investigadora principal i de totes les persones col·laboradores del projecte segons el model normalitzat (model 2).   
5) La memòria cientificotècnica del projecte segons el model normalitzat (model 3), que inclourà, entre altres, el pressupost detallat que se sol·licita per a la realització del projecte, i una relació de les persones que conformen el grup de treball amb les seues firmes corresponents.  
6) L'informe de la comissió d'investigació o responsable d'investigació del centre.  
Junt amb la presentació en suport paper de les sol·licituds i tota la documentació prèviament enumerada, s'adjuntarà en suport informàtic els documents corresponents a la sol·licitud de l'ajuda, la memòria cientificotècnica del projecte i els currículum vitae dels investigadors del grup d'investigació sol·licitant (models 1, 2 i 3). No s'admetrà la presentació d'esta documentació en models diferents dels que acompanyen la present orde.   
Totes les sol·licituds de la mateixa entitat i per a la mateixa modalitat d'ajuda, poden anar conjuntament en el mateix suport informàtic, com a carpetes diferents degudament identificades amb el nom de l'investigador principal.  
La firma de l'investigador principal en la sol·licitud d'ajuda comportarà la certificació que la informació presentada en suport informàtic i suport paper és exactament la mateixa.   
A més, la presentació de la sol·licitud comportarà l'autorització perquè l'òrgan instructor obtinga de forma telemàtica l'acreditació d'estar al corrent del compliment de les obligacions tributàries i amb la seguretat social, en els termes establits en l'Orde de 30 de maig de 1996, de la conselleria d'Economia, Hisenda i Ocupació, i en este cas, el sol·licitant no ha d'aportar la corresponent certificació emesa per l'Agència Estatal d'Administració Tributària, la conselleria d'Economia, Hisenda i Ocupació i pel Registre General de la Seguretat Social. No obstant això, l'entitat sol·licitant pot denegar expressament el consentiment per mitjà d'un escrit firmat pel seu representant legal, i ha d'aportar aleshores les certificacions anteriors.  
Així mateix, es podrà requerir del sol·licitant qualsevol altra dada, document o informe complementari que siga necessari per a la resolució de l'expedient, així com l'acreditació dels requisits a què es referix la documentació administrativa.  
Article 8. Lloc i termini de presentació  
Les sol·licituds, remeses a l'òrgan instructor encarregat de la tramitació de cada modalitat, poden presentar-se en el Registre General de la conselleria de Sanitat en el carrer del Misser Mascó, 31 de València (CP 46489), en els Servicis Territorials de Sanitat a Alacant (c/ Girona, 26. CP 03486), Castelló (c/ Hort Corders,12. 12826), i València (Gran Via Ferran el Catòlic, 74. 46314), o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació en l'oficina de correus corresponent ha de fer-se d'acord amb el que disposa l'article 31 del Reial Decret 1.829/1999, de 31 de desembre, pel qual s'aprova el Reglament que regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la conselleria de Sanitat siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació la que aparega en l'entrada de registre de la conselleria de Sanitat.  
El termini de presentació de sol·licituds finalitzarà als 20 dies hàbils comptats des de l'endemà de la publicació d'esta orde en el Diari Oficial de la Comunitat Valenciana.  
Article 9. Ordenació i instrucció del procediment  
L'òrgan instructor responsable de l'ordenació i instrucció del procediment de cada una de les ajudes convocades, tal com s'especifica en els annexos corresponents, actuarà d'ofici i acordarà totes les actuacions necessàries per a la determinació, coneixement i comprovació de les dades per raó de les quals ha de pronunciar-se la resolució.  
Rebudes les sol·licituds, s'estudiaran juntament amb la documentació que haja d'acompanyar-les. En el termini màxim de 20 dies hàbils comptats a partir de l'endemà al de finalització del termini per a presentar les sol·licituds, l'òrgan instructor publicarà en els taulers d'anuncis de la seu central i de les direccions territorials de la conselleria de Sanitat, així com en la pàgina web de la conselleria, la relació provisional de sol·licituds admeses i excloses amb indicació de les causes d'exclusió.   
En la mateixa resolució provisional s'especificarà el termini, no superior a 10 dies hàbils, perquè els interessats, les sol·licituds dels quals hagen sigut excloses, esmenen les faltes o acompanyen els documents preceptius, amb l'advertència que, si no ho fan s'entendrà que renuncien a la seua sol·licitud, d'acord amb el que disposen els articles 71.1 i 42.1 de la Llei 30/1992 de Règim Jurídic de les Administracions Públiques i del Procediment Administratiu Comú.  
En el termini màxim de 20 dies hàbils després de la finalització del termini per a esmenar els errors detectats, l'òrgan instructor publicarà per mitjà dels mateixos procediments mencionats anteriorment, la relació definitiva de sol·licituds admeses i excloses per a avaluació.  
L'avaluació i selecció de les sol·licituds es farà tenint en compte, exclusivament, la documentació aportada en la sol·licitud.   
En qualsevol fase de la tramitació de l'expedient, a la vista de la documentació que es tinga i de les obligacions que s'adquirisquen per la concessió de les ajudes, es podrà demanar informes dels organismes i entitats que es crega oportú i efectuar les comprovacions necessàries sobre l'exactitud de tot això.  
Article 10. Valoració i proposta de resolució  
La concessió de les ajudes es farà per mitjà del procediment de concurrència competitiva a què es referixen l'article 22 de la Llei 38/2003, de 17 de novembre, General de Subvencions, i l'article 55 del Reial Decret 887/2006, de 21 de juliol, d'acord amb els criteris de valoració fixats en els annexos corresponents.  
Es constituirà una comissió avaluadora responsable de la valoració dels projectes i l'emissió del corresponent informe, per a cada una de les modalitats d'ajudes convocades, la composició de la qual es detalla en els annexos corresponents.  
Esta comissió, en tant que òrgan col·legiat, s'ajustarà en el seu funcionament al règim que tenen establits estos òrgans en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La comissió tindrà facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho estima oportú.   
Per a la valoració dels aspectes cientificotècnics de les sol·licituds presentades, la comissió podrà demanar l'assessorament a l'Agència Nacional d'Avaluació i Prospectiva (ANEP), o a alguna altra comissió especialitzada.  
L'òrgan instructor de cada una de les modalitats d'ajuda, a la vista de l'informe de la comissió avaluadora corresponent, formularà proposta de resolució provisional, que es publicarà, junt amb el llistat provisional de concessió, en la pàgina web de la conselleria de Sanitat. En la dita resolució s'especificarà el termini, no superior a 10 dies hàbils, per a al·legacions. Després de l'examen de les al·legacions adduïdes pels interessats, formularà proposta de resolució definitiva, en la qual s'ha d'indicar la relació de sol·licitants per als quals es proposa la concessió de l'ajuda de la investigació i la seua quantia.  
La proposta de resolució definitiva es notificarà a les persones interessades que hagen sigut proposades com a beneficiàries i se'ls enviarà el corresponent document d'acceptació, que haurà de ser tornat degudament omplit, amb el vistiplau del responsable del seu centre de treball, en el termini de 15 dies naturals comptador des de la data en què ho reba amb la documentació complementària que se li requerisca. En el cas de no tornar-la en el dit termini s'entendrà que renuncia a l'ajuda, i ha de declarar la pèrdua del seu dret, de conformitat amb el que disposa l'article 7 del Decret 108/1992, de 6 de juliol, de la Generalitat Valenciana.  
Article 11. Resolució de concessió de les ajudes.  
Correspon a la directora general d'Ordenació, Avaluació i Investigació Sanitària, a proposta de l'òrgan instructor corresponent, dictar la resolució de la concessió de les ajudes, per delegació del conseller de Sanitat.   
La resolució, tindrà els efectes i contingut previstos en l'article 25 de la Llei 38/2003, de 17 de novembre General de Subvencions, i es publicarà en el Diari Oficial de la Comunitat Valenciana en el termini màxim de sis mesos. Si no hi ha resolució expressa en el termini establit les sol·licituds s'entendran desestimades sense perjuí del que es dispose quan es dicte la corresponents resolució.  
Les sol·licituds que no resulten beneficiades podran ser arreplegades pels interessats o per una persona degudament autoritzada, si formulen una sol·licitud davant de l'òrgan instructor encarregat de la tramitació de cada modalitat, durant els tres mesos següents a la publicació en el Diari Oficial de la Comunitat Valenciana de la resolució de la convocatòria. Transcorregut el termini esmentat seran destruïdes.  
Article 12. Recursos.  
Contra les resolucions dictades en el procediment de concessió de subvenció que esgoten la via administrativa es podrà interposar el recurs contenciós administratiu en el termini de dos mesos, a comptar des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.  
Tot això sense perjuí de la interposició del recurs potestatiu de reposició, en el termini d'un mes, a comptar des de l'endemà de la notificació d'acord amb el que disposa els articles 116 i 117 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.  
Article 13. Pagament i justificació de les ajudes concedides  
Les ajudes podran finançar totalment o parcialment el pressupost presentat per a l'execució del projecte. La quantia concedida es determinarà en cada cas en funció dels interessos de l'avaluació establida.   
En el cas que l'ajuda fóra concedida a un investigador d'un centre dependent de la conselleria de Sanitat o de l'Agència Valenciana de Salut, el pagament podrà efectuar-se d'una sola vegada, i es lliurarà a favor de la institució on preste els seus servicis l'investigador principal; el centre es compromet a la gestió dels fons i a la realització de les contractacions que, si és el cas, procediren, de conformitat amb les normes que per la seua naturalesa jurídica els foren d'aplicació.  
L'ordenació del pagament de les ajudes en cas d'investigadors de centres no adscrits a la conselleria de Sanitat ni a l'Agència Valenciana de la Salut, es farà d'acord amb els criteris continguts en l'article 47 bis) del Text Refós de la Llei de la Hisenda Pública Valenciana, en els termes següents:  
a) Després de la concessió de l'ajuda es lliurarà un 40% de l'import total de la quantitat assignada, amb justificació prèvia documental de les despeses que per eixe import o superior, siguen conseqüència de la seua execució.  
b) Un 20% més s'abonarà després de l'aportació i comprovació de la documentació justificativa de l'efectiva i correcta aplicació, almenys, del 60% del total de les actuacions objecte de la subvenció.  
c) El 40% restant el lliurarà la Generalitat Valenciana quan es justifique correctament la totalitat de la quantitat concedida.   
En tot cas, el pagament de les subvencions que regula esta orde pot efectuar-se d'una sola vegada, amb justificació prèvia de les despeses efectuades per l'import total de la quantitat assignada.   
El termini de presentació dels justificants de despesa requerits conclourà el 29 de novembre de 2008. Les despeses que es presenten a fi de justificar les ajudes concedides han d'haver-se fet durant l'any 2008.   
Comprovada la documentació justificativa de les despeses fetes, l'import de les quals s'abonarà prèvia certificació de conformitat emesa pel director general de l'òrgan instructor corresponent.  
Els beneficiaris han de remetre a l'òrgan instructor, durant el primer semestre de 2009, la memòria final del projecte, en la qual s'inclourà un resum de la investigació feta, així com les separates de publicacions o comunicacions a congressos, si n'hi havia.   
En la publicació de treballs científics, presentació de comunicacions a congressos i reunions científiques, etc., que tinguen lloc com a resultat d'una ajuda subvencionada per la conselleria de Sanitat, s'haurà de consignar l'origen del finançament i s'enviarà un exemplar de la publicació a l'òrgan instructor, amb menció del número d'expedient. Així mateix es remetran les publicacions que es produïsquen com a conseqüència de l'ajuda, després de la presentació de la memòria.  
Article 14. Concurrència d'ajudes  
L'import de la subvenció regulada en la present orde en cap cas podrà ser de tal quantia que, aïlladament, o en concurrència amb subvencions d'altres administracions Públiques, o d'altres ens públics o privats, supere el cost de l'activitat que haja de dur a terme el beneficiari.  
Article 15. Pèrdua o minoració de l'ajuda  
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
Igualment, l'incompliment pel beneficiari dels requisits i condicions que van donar lloc a l'atorgament de la subvenció, així com la falta de justificació o la justificació insuficient de la subvenció concedida en el termini establit a este efecte, així com la concurrència d'altres causes arreplegades per l'article 37 de la Llei 38/2003, de 17 de novembre, General de Subvencions i en els articles 33 i 34 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, donarà lloc a la pèrdua del dret al cobrament total o parcial de la subvenció.  
Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.   
Article 16. Reintegrament de les subvencions  
Per al reintegrament de les subvencions s'aplicaran les normes dels articles 36 i 37 de la Llei 38/2003, de 17 de novembre General de Subvencions.  
Article 17. Règim d'Infraccions i Sancions  
El règim sancionador en la matèria regulada en la present orde serà l'establit en el títol IV de la Llei 38/2003, de 17 de novembre, General de Subvencions.  
DISPOSICIONS FINALS  
Primera  
Per a tot el que no regula esta orde, caldrà ajustar-se al que disposen la Llei de la Hisenda Pública de la Generalitat Valenciana, el text refós de la qual va ser aprovat per Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.   
Segona  
La present té efectes a partir de l'endemà al de la publicació en el Diari Oficial de la Comunitat Valenciana.  
Tercera  
Contra la present Orde, que posa fi a la via administrativa, es podrà interposar recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
València, 18 de desembre de 2007  
El conseller de Sanitat  
MANUEL CERVERA TAULET  
ANNEX I  
Ajudes per a estudis d'investigació en avaluació de tecnologies sanitàries i sobre pràctiques sanitàries basades en l'evidència científica  
Primera. Objecte  
L'objecte d'esta convocatòria és la concessió d'ajudes destinades a finançar projectes d'investigació en l'àmbit de l'avaluació de tecnologies sanitàries i sobre pràctiques sanitàries basades en l'evidència científica.   
Segona. Activitats objecte de les ajudes  
Els projectes han de versar sobre alguna de les línies o temes de prioritat d'investigació i desenrotllament sanitari, des de la perspectiva de l'avaluació de tecnologies sanitàries i pràctiques sanitàries basades en l'evidència que a continuació es relacionen:  
- Anàlisi de l'efectivitat d'activitats i desenrotllaments per al foment de l'ús de l'evidència científica en les pràctiques sanitàries.  
- Anàlisi comparativa de l'ús de models, estàndards i materials per al foment de pràctiques sanitàries basades en la provatura científica.  
- Revisions sistemàtiques culminades amb tècniques meta-analítiques o no, sobre qualsevol dels camps que plantegen els 90 objectius de guany de salut proposats en el Pla de Salut de la Comunitat Valenciana, quinquenni 2005-2009.  
- Anàlisi d'utilització i efectivitat de guies, protocols, taxonomies o procediments basats en l'evidència científica, en els processos d'atencions desplegades per la infermeria.  
Els treballs han d'abordar de forma general els apartats que es detallen a continuació, i donar major o menor importància a cada un d'ells, en funció del tema proposat:  
1. Definició de la intervenció i alternatives.  
2. Anàlisi de la situació a la Comunitat Valenciana: utilització, variabilitat, consum i costos.  
3. Indagació sistemàtica de l'evidència científica.  
4. Recomanacions per a la pràctica sanitària, per a la gestió, la planificació sanitària i necessitats investigació i desplegament supletori identificades.  
5. Desenvolupament de prototips i models organitzatius, per a la incorporació del coneixement sistemàtic de l'evidència, al treball efectiu sanitari. Anàlisi de l'impacte organitzatiu i econòmic de les propostes.  
Tercera. Quantia de les ajudes   
De l'import global que es destinarà a esta ajuda, segons establisca la Llei de Pressupostos de la Generalitat per a l'any 2008, es podrà destinar un màxim del 20% per a finançar específicament projectes d'investigació en l'àmbit de la infermeria.   
Este màxim específic per a investigació en l'àmbit de la infermeria, podrà augmentar bé perquè la qualificació tècnica d'algun dels projectes d'este camp supere la resta dels no destinats a infermeria, o bé perquè el finançament acumulat dels projectes no específicament d'infermeria i qualificats amb la qualitat suficient per a l'obtenció de finançament, no arriben a cobrir el 80% restant de l'import total màxim destinat a estes ajudes.  
Quarta. Òrgan instructor  
L'òrgan instructor del procediment de concessió d'estes ajudes està representat pel Servici d'Avaluació, Auditoria i Ordenació Sanitària de la Direcció General d'Ordenació, Avaluació i Investigació Sanitària de la conselleria de Sanitat, al qual correspon la realització de tots els actes d'instrucció necessaris per a la resolució del procediment. Les sol·licituds, i la documentació que les acompanya, es dirigiran al Servici d'Avaluació, Auditoria i Ordenació Sanitària de la Direcció General d'Ordenació, Avaluació i Investigació Sanitària, carrer Misser Mascó, 31, València 46392.  
Quinta. Comissió i criteris d'avaluació  
La comissió avaluadora corresponent a esta modalitat d'ajuda estarà composta per:  
- La directora general d'Ordenació, Avaluació i Investigació Sanitària, que actuarà com a presidenta.  
- El cap de l'Àrea d'Inspecció, Avaluació i Ordenació  
- El cap del Servici d'Avaluació i Auditoria Sanitària  
- La cap de l'Oficina d'Investigació Sanitària  
- El cap de la Secció d'Avaluació de Tecnologies Sanitàries, que actuarà com a secretari de la comissió.  
- Dos representants amb especial competència en l'àmbit de la investigació sanitària aplicada.  
Per a l'avaluació de les sol·licituds es tindran en compte els criteris de valoració següents:   
- Qualitat científica del projecte, experiència de l'equip investigador en l'àrea proposada i dotació d'infraestructura per a dur a terme el projecte de tal manera que el finançament sol·licitat puga considerar-se com complementari. (60%)  
- Rellevància de l'objecte d'investigació en relació a les prioritats referenciades en l'apartat segon del present annex. (10%)  
- Impacte potencial sobre el foment de l'evidència científica en el treball sanitari a la Comunitat Valenciana. (20%)  
- Factibilitat i adequació del protocol, pressupost i calendari de treball als objectius que es proposen. (5%)  
- Caràcter multicèntric, cooperatiu i multidisciplinari del projecte. (3%)  
- Aspectes ètics considerats en el projecte. (2%)  
ANNEX II  
Ajudes per al desplegament de projectes d'investigació en matèria sanitària  
Primera. Objecte  
L'objecte de la present convocatòria és la concessió d'ajudes per a la realització de projectes d'investigació en matèria sanitària.   
Segona. Activitats objecte de les ajudes  
El projecte d'investigació ha de versar sobre aquells problemes o necessitats de salut de la població en el nostre àmbit, entre els quals es prioritzaran:   
- Atenció primària de la salut  
- Malalties cardiovasculars  
- Oncologia i hematooncologia  
- Malalties del sistema nerviós i dels òrgans dels sentits  
- Malalties digestives  
- Malalties endocrines, nutricionals i metabòliques  
- Investigació en envelliment i dependència  
- Farmacologia i farmacoterapèutica  
- Tecnologies moleculars i cel·lulars d'aplicació a la salut humana  
- Bioenginyeria  
Tercera. Òrgan instructor  
L'òrgan instructor del procediment de concessió d'estes ajudes està representat per l'Oficina d'Investigació Sanitària de la Direcció General d'Ordenació, Avaluació i Investigació Sanitària de la conselleria de Sanitat, a la qual correspon la realització de tots els actes d'instrucció necessaris per a la resolució del procediment. Les sol·licituds, juntament amb la documentació que els acompanya, es dirigiran a l'Oficina d'Investigació Sanitària de la Direcció General d'Ordenació, Avaluació i Investigació Sanitària, carrer del Misser Mascó, 31, València 46270.  
Quarta. Comissió i criteris d'avaluació  
La comissió avaluadora corresponent a esta modalitat d'ajuda estarà composta per:  
- La directora general d'Ordenació, Avaluació i Investigació Sanitària, que actuarà com a president.  
- El cap de l'Oficina d'Investigació Sanitària, que actuarà com a secretari de la comissió avaluadora.  
- El gerent de l'Agència Valenciana de la Salut, o persona que hi designe.  
- El director general d'Assistència Sanitària, o persona que hi designe.  
- Un professional del sistema sanitari públic valencià de prestigi en investigació sanitària.  
Per a l'avaluació de les sol·licituds es tindran en compte els criteris de valoració següents:  
- Qualitat cientificotècnica del projecte d'investigació presentat. (35%)  
- Currículum acadèmic i investigador de l'investigador principal (20%)  
- Qualitat cientificotècnica del grup d'investigació (15%)  
- Rellevància de l'objecte d'investigació en relació a les prioritats de salut a la Comunitat Valenciana, i impacte potencial sobre la millora de l'atenció sanitària a la Comunitat Valenciana. (15%)  
- Factibilitat i adequació del protocol, pressupost i calendari de treball als objectius que es proposen. (10%)  
- Caràcter multicèntric i multidisciplinari del projecte. (5%)